Dendron-aanval: Vierde verdagte is huiswerker se seunMorebeng-landdroshof (Foto verskaf) Drie verdagtes het Vrydag in die Morebeng-landdroshof in Limpopo verskyn in verband met die aanval op ŉ egpaar twee weke gelede op hul plaas in die Dendron-distrik. Mashudu Malabi-Dzhangi, woordvoerder van die Nasionale Vervolgingsgesag (NVG), sê die verdagtes, onderskeidelik 18, 29 en 38 jaar oud, staan tereg op aanklagte van roof met verswarende omstandighede, huisbraak met die doel om te roof, twee aanklagtes van verkragting, aanklagtes van poging tot moord en die besit van ŉ ongelisensieerde vuurwapen en ammunisie. Volgens haar is die 18-jarige verdagte, wat die afgelope week aangekeer is, uitgeken as die seun van ’n huiswerker wat op die plaas werk. Hy het glo die ander vier mans na die plaas ontbied. Die verdagtes bly vir eers in aanhouding en sal na verwagting volgende week Vrydag moontlik kan aansoek doen om borgtog. Maroela Media het vroeër berig die egpaar is op 4 Augustus op hul plaas aangeval. Die verdagtes het net na middernag die plaas met ŉ silwer BMW-voertuig betree. “Toe hulle die huis wou binnegaan, het die honde begin blaf. Die 18-jarige verdagte het buite die plaashuis gebly om die honde kalm te hou. Die ander drie verdagtes het die huis betree.” Die aanvallers het by ŉ venster ingebreek. Die man is erg aangerand en is in ŉ ernstige toestand in die hospitaal opgeneem. Die vrou is in die regterbeen geskiet en deur twee van die aanvallers verkrag. Malabi-Dzhangi sê die verdagtes het met drie vuurwapens, ŉ Nissan Navara en ander los items gevlug. ŉ Hoëspoedjaagtog deur plaaswagte in die gebied, in samewerking met die polisie, het tot die verdagtes se inhegtenisneming gelei. Die verdagtes is kort na 06:00 in Polokwane voorgekeer en ŉ skietery het uitgebreek. Een van die verdagtes is gewond. Beamptes het bevestig die gewonde verdagte is later in die hospitaal in Polokwane oorlede. Die mans se name mag nog nie bekendgemaak word voor hulle op die aanklagte teen hulle gepleit het nie.